﻿ SECŢIUNEA „NEW CHALLENGES IN LOCAL DEVELOPMENT” ADRIANA NEGUŢ CLAUDIA PETRESCU Dezvoltarea locală este un proces cu o dinamică complexă, influenţată major de schimbările permanente ale mediului socioeconomic în care se desfăşoară. Chiar dacă există anumite constante ale intervenţiei în procesele de dezvoltare locală, specificitatea acesteia este dată de contextul socioeconomic în care are loc. Mobilizarea resurselor comunitare, crearea unor forme de cooperare între actorii locali, creşterea capacităţii comunităţilor de a se implica activ în procesul de dezvoltare sunt doar câteva dintre provocările majore ale unui astfel de demers. Diversele cercetări în acest domeniu permit identificarea unor modele comune de acţiune şi elemente de succes care pot sta la baza unor intervenţii generalizate la nivel comunitar. În acelaşi timp, obstacolele şi provocările identificate în implementarea diverselor tipuri de intervenţii pot constitui „lecţii” care să ghideze viitoarele proiecte de dezvoltare locală. Secţiunea dedicată Provocărilor în dezvoltarea locală (New Challenges in local development) (moderatori Claudia Petrescu şi Adriana Neguţ, ICCV), din cadrul Conferinţei Internaţionale Social Sciences and the Contemporary Challenges , a reunit un număr de şase comunicări ce s-au centrat pe diverse componente ale procesului de dezvoltare locală: soluţii inovatoare la problemele de la nivel local, influenţa factorilor socioeconomici şi a cadrului instituţional asupra strategiilor de dezvoltare locală, sustenabilitatea iniţiativelor de dezvoltare locală sau organizaţiile colective şi rolul acestora în dezvoltarea locală. Bazată pe o cercetare de teren realizată de Departamentul de Sociologie şi Asistenţă Socială al Universităţii din Oradea în 2015, în colaborare cu primăria Oradea, în municipiul Oradea şi zona metropolitană Oradea (Sânmărtin), prezentarea City, I’m looking for tourists! Implications of urban image in touristic promotion (Raluca Buhaş, Sorana Săveanu, Lucia Ștef, Adrian Hatos) a cuprins o analiză atât a reprezentărilor turiştilor, cât şi a celor ale rezidenţilor asupra potenţialului turistic al oraşului şi al zonelor limitrofe, conturând totodată şi profilul turiştilor tipici. Conform analizei autorilor, turistul de Oradea este mai tânăr şi cu un nivel mai Adresele de contact ale autorilor : Adriana Neguț, Claudia Petrescu , Institutul de Cercetare a Calităţii Vieţii al Academiei Române, Calea 13 Septembrie, nr. 13, sector 5, 050711, Bucureşti, România, e-mail: claucaraiman@yahoo.com; adri.negut@gmail.com. CALITATEA VIEŢII, XXVII, nr. 2, 2016, p. 179–182 180 ADRIANA NEGUȚ, CLAUDIA PETRESCU 2 ridicat de educaţie decât turistul de Sânmărtin. Dacă unul dintre motivele principale ale călătoriei pentru turistul de Oradea îl reprezintă afacerile, iar oraşul devine atractiv prin prisma istoriei şi culturii, turistul din Sânmartin are ca principal obiectiv relaxarea şi procedurile medicale din staţiunile cu ape termale. Studiul a identificat şi principalele obiective turistice cunoscute de către turişti, precum şi principalele puncte tari şi puncte slabe ale oraşului, aşa cum sunt acestea percepute de către turişti. Dintre aspectele pozitive, centrul şi clădirile vechi au fost menţionate atât de turiştii din Oradea, cât şi de cei din Sânmartin, în timp ce aspectele negative cel mai adesea amintite sunt lucrările de renovare din oraş, aglomeraţia şi starea drumurilor. Cercetarea a relevat faptul că rezidenţii şi turiştii împărtăşesc o imagine comună asupra oraşului, iar locaţiile culturale şi istorice pot reprezenta un brand al oraşului. Studiul echipei de la Universitatea din Oradea constituie un important punct de pornire în definirea identităţii turistice a oraşului Oradea şi a zonelor învecinate, elaborării unei strategii adecvate de promovare, precum şi a uneia de dezvoltare a turismului local. Comunicarea Nongovernmental sector fighting cancer in Romania (Adela Elena Popa, Ionela Vlase, Felicia Morândău) a adus în atenţia participanţilor un aspect mai puţin analizat până în prezent din perspectivă sociologică în România, plasându-se la intersecţia mai multor domenii: calitatea vieţii în relaţie cu sănătatea, servicii sociale, muncă, dezvoltare locală. Analiza se concentrează pe explorarea relaţiei dintre cancer şi muncă şi vizează perspectivele angajaţilor diagnosticaţi cu cancer, ale medicilor şi angajatorilor asupra întoarcerii la muncă după cancer. Dintre stakeholderii implicaţi în procesul de întoarcere la muncă, autoarele acordă o atenţie deosebită sectorului neguvernamental (asociaţii şi fundaţii) cu accent pe rolul pe care acestea îl au în furnizarea de suport pacienţilor şi în controlul bolii, zonelor în care sunt implicate, discrepanţelor teritoriale sub aspectul implicării şi tipurilor de suport oferite pentru supravieţuitori. Analiza a evidenţiat o societate civilă dedicată acestei problematici încă în stadiu incipient, cu o orientare preponderent spre acordare de ajutoare financiare pacienţilor, în detrimentul prevenţiei sau tratamentelor paliative, cu o distribuţie teritorială neuniformă, concentrată în jurul marilor centre medicale de profil. Prezentarea a adus în atenţie primele date de cercetare ale unui demers mult mai complex dedicat acestui domeniu care va fi continuat în anii următori. Cea de-a treia prezentare, Social economy – between a panacea for social exclusion and ephemeral benefits (Adriana Neguţ) a vizat o temă abordată intens în ultimii ani, însă a pus accentul pe un aspect mai puţin analizat, dar extrem de actual: sustenabilitatea entităţilor de economie socială. Autoarea a subliniat necesitatea analizelor privind sustenabilitatea acestor organizaţii, în contextul intensificării discursurilor privind rolul economiei sociale în reducerea excluziunii sociale şi al amplorii finanţărilor recente dedicate înfiinţării de întreprinderi sociale şi creşterii ocupării persoanelor aparţinând grupurilor vulnerabile. Conform analizei datelor calitative, reprezentanţii organizaţiilor de economie socială intervievaţi 3 SECȚIUNEA „NEW CHALLENGES IN LOCAL DEVELOPMENT” 181 recunosc efectele pozitive ale fondurilor europene asupra economiei sociale, în special în termeni de creştere a interesului pentru domeniu şi de conştientizare a beneficiilor acesteia. Pe termen lung însă structurile de economie socială se confruntă cu provocări importante din punct de vedere financiar, pe fondul unei dependenţe ridicate de finanţări nerambursabile, ceea ce se răsfrânge asupra capacităţii acestora de a genera impact social şi de a contribui la dezvoltarea locală. Totodată, autoarea a semnalat dezavantajele abordării centrate pe indicatori cantitativi, promovată în documentele europene, şi a atras atenţia asupra faptului că valori mai mari ale indicatorilor nu presupune neapărat atingerea obiectivelor de dezvoltare şi nu oferă informaţii privind sustenabilitatea. Aspecte privind sustenabilitatea entităţilor de economie socială au fost abordare şi de Simona Maria Stănescu în lucrarea Social economy contributons to local development: employment of the vulerable ones. Autoarea a semnalat tendinţa recentă, datorată, în parte, şi liniilor de finanţare recente, de restrângere a domeniului economiei sociale la incluziunea pe piaţa muncii a persoanelor aparţinând grupurilor vulnerabile. Lucrarea a analizat reprezentările profesioniştilor din sectorul economiei sociale şi ale experţilor în domeniu asupra ocupării grupurilor vulnerabile, contribuind la dezbaterile privind protecţia socială a celor vulnerabili versus angajabilitatea acestora. Analiza calitativă a datelor culese prin intermediul interviurilor şi focus- grupurilor derulate în regiunile de dezvoltare Bucureşti-Ilfov, Sud-Est şi Nord-Est cu antreprenori sociali, angajaţi ai organizaţiilor de economie socială şi experţi în domeniu, a fost întregită de prezentarea unor exemple de bune practici în economia socială. Două modele de intervenţie în dezvoltarea locală din România care presupun implicarea administraţiei publice locale au fost analizate în comunicarea Intercommunity Development Associations (IDA) versus Metropolitan Areas (MA). Measuring integrated development (Cosmin Chiriac şi Constantin-Vasile Țoca). Asociaţiile de dezvoltare intercomunitară şi Zonele metropolitane sunt principalele forme de cooperare ale unităţilor administrative teritoriale prevăzute de legislaţia românească. Ele presupun cooperarea unităţilor administrative pentru creşterea calităţii serviciilor publice furnizate populaţiei şi dezvoltarea microregiunii pe care acestea o reprezintă. Autorii au analizat efectele acestor asocieri ale unităţilor administrative asupra dezvoltării lor, din perspectiva unei serii de indicatori socioeconomici, dar ţinând cont şi de distribuţia spaţială a acestor organizaţii. Dezvoltarea microregională şi modelul LEADER de asociere a actorilor locali a fost prezentat în ultima comunicare a secţiunii Micro-regional development. The LEADER experience in Romania (Claudia Petrescu). Modelul de intervenţie susţinut prin noua abordare a dezvoltării locale a UE – dezvoltarea locală plasată sub responsabilitatea comunităţii (community led local development) – are o perspectivă micro-regională şi pune accent pe mobilizarea resurselor comunitare prin susţinerea parteneriatului între actorii locali (publici, privaţi şi non-profit). Această abordare a UE se bazează pe experienţa programului LEADER, implementat cu 182 ADRIANA NEGUȚ, CLAUDIA PETRESCU 4 precădere în zonele rurale, care a permis identificarea factorilor de succes, dar şi a obstacolelor în derularea unui astfel de parteneriat micro-regional. Filozofia LEADER are ca element central cooperarea actorilor şi a comunităţilor dintr-o micro-regiune pentru identificarea soluţiilor inovative de rezolvarea a problemelor comunitare. Implementarea programului LEADER în România a avut o serie de probleme, care au fost analizate în cercetarea care a stat la baza prezentării: existenţa unor parteneriate formale între actorii locali concretizate în parteneriate instituţionale ineficiente, disfuncţionalităţi în aplicarea programului la nivelul autorităţilor publice, care nu au permis realizarea proiectelor de cooperare între comunităţile locale şi finanţarea inovării sociale, birocratizarea excesivă a intervenţiei, lipsa unei abordări multisectoriale şi integrate. Toate acestea au avut ca efect principal o implementare defectuoasă a principiilor LEADER şi o dezvoltare locală incompletă a comunităţilor unde a fost realizată intervenţia. Toate cele şase comunicări prezentate din cele nouă înscrise iniţial au analizat diverse aspecte ale procesului de dezvoltare locală (implicarea actorilor locali, forme de asociere şi cooperare între comunităţile locale, rolul organizaţiilor de economie socială în procesul de dezvoltare locală, sustenabilitatea unor astfel de organizaţii, mobilizarea resurselor comunitare etc.), reuşind să identifice provocările unor astfel de demersuri, dar şi elemente de succes care pot fi replicate. 